Príloha č. 3
Predpokladané náklady na likvidačné a útlmové práce na Bani Dolina, a.s., Veľký Krtíš v roku 2002
a)	Úvod
Rok 2002 by mal byť predposledným rokom ťažby na Bani Dolina a.s. s predpokladanou výškou ťažby 270 000 ton. Na zabezpečenie vydobytia bilančných a nebilančných zásob v roku 2001 bude nutné vyraziť približne 1 200 bm banských diel. Ide väčšinou o vynútené razenie už pripravených a otvorených zásob z technologických dôvodov (rôzne rozrážky, skrátenie dopravných ciest, vymedzenie zbytkových pilierov a ich príprava a dobývanie).
Štruktúra nákladov na likvidačné a útlmové práce na Bani Dolina možno v súlade s „Návrhom koncepcie útlmu banskej činnosti na Bani Dolina, a.s. Veľký Krtíš“ z 22.9.2000 na rok 2002 rozdeliť nasledovne:
A : Náklady na realizáciu technickej časti
A 1 – likvidácia a zabezpečenie banských diel v podzemí
A 2 – likvidácia a revitalizácia príslušných povrchových objektov a území.
B : Náklady vzniknuté na Bani Dolina a.s. v danom roku v sociálnej oblasti (predpokladaný znížený počet zamestnancov a z toho vyplývajúce finančné náklady).
b)	Vyčíslenie jednotlivých nákladov
A: Náklady na realizáciu technickej časti
A 1 - v roku 2002 sa predpokladá projekčne a realizačne zabezpečiť v zmysle vyhlášky č. 89/1988 Zb. nasledovné časti dobývacieho priestoru „MODRÝ KAMEŇ“ , v  ktorom Baňa Dolina a.s. vykonáva banskú činnosť:
•	Plán likvidácie a zabezpečenia 3. banského poľa;
•	Plán likvidácie a zabezpečenia časti 5. banského poľa;
•	Plán likvidácie a zabezpečenia I. časti prekopu DOLINA – SLATINKA, vetracia chodba DOLINA – SLATINKA otvárkových chodieb č. 08 102 a 08 202,
Predpokladané náklady na likvidáciu troch menovaných častí banských polí vychádzajú zo skutočných nákladov, ktoré boli vynaložené v roku 2000 na podobnú činnosť (21 516 464 Sk). Uvedené náklady vznikli za 6 mesiacov činnosťou 160 pracovníkov, ktorí realizovali útlmové práce v rôznych častiach dobývacieho priestoru Bane Dolina. Pri priemernom počte 820 pracovníkov v roku 2000 to tvorilo cca 20 % disponibilnej pracovnej sily akciovej spoločnosti. Pri predpokladanej zamestnanosti v roku 2001 v počte 500 pracovníkov sa na útlmových prácach bude podieľať priemerne 80 pracovníkov. Ročný objem preinvestovaných nákladov bude činiť cca 21 mil. Sk. 60% uvedených nákladov tvoria mzdy a odvody zamestnancov. Ostatné náklady tvoria ekonomicky vynútené služby, energia, spotreba materiálu a pod.
1.	A 2 - Likvidácia vrtov a realizácia monitorovacích vrtov
V priebehu roka 2002 predpokladáme v dobývacom priestore zlikvidovať 25 nepoužívaných prieskumných, hydrogeologických a čerpacích vrtov. Priemerné náklady na likvidáciu jedného vrtu sú 25 000 Sk, potom celkové náklady na likvidáciu uvedených vrtov budú predstavovať čiastku 625 000 Sk.
Po opustení 8. banského poľa v podzemí (rok 2001, 2002) je nutné počítať s realizáciou dvojice monitorovacích vrtov, ktoré budú monitorovať vplyv banských vôd na zdroje pitnej vody StVaKu Žihľava s finančnou náročnosťou 400 000 Sk.
Spolu tieto práce budú predstavovať čiastku   1 025 000 (625 000 + 400 000) Sk.
2.	A 2 - Likvidácia povrchových objektov
V priebehu roka 2002 pripadajú na likvidáciu povrchu nasledovné objekty:

Objekt	Predpokladané náklady (Sk)	
Rozvodňa R 2 Strháre	576 000	
Ventilátorovňa Strháre	88 400	
Rozvodňa R 3 Bukovec	476 000	
Ventilátorovňa Bukovec	158 000	
Linka VN A od Seliec po Strháre	141 600	
Trafostanica 8/A	29 200	
Trafostanica 1/B	29 200	
Linka B od Seliec po Strháre	141 600	
Trafostanica 1/HS	29 200	
Linka HS 6 km	159 200	
Trafostanica 1/DS	29 200	
Linka DS 1 km	33 200	
Rekultivácia Strháre, Bukovec	64 000	
SPOLU	1 954 800 Sk	
Rezerva 10%	200 000	
CELKOM	2 155 000 Sk	

B : Sociálne náklady zamestnancov Bane Dolina a.s.
Predpokladané finančné náklady pri útlme banskej činnosti na Bani Dolina vychádzajú z predpokladu prepustenia 170 pracovníkov v priebehu roka 2002.

Ukazovateľ	Predpokladané náklady (Sk)	
Počet prepustených pracovníkov	170	
Odstupné	13 400 000	
Zvláštny útlmový príspevok	12 900 000	
Osobitný príspevok baníkov	1 700 000	
Mzdové vyrovnanie	800 000	
SPOLU	28 800 000 Sk	

c)	Rekapitulácia predpokladaných nákladov na útlm banskej činnosti na Bani Dolina a.s. v roku 2002

Položka	Predpokladané fin. náklady (mil.Sk)	
 A 1 (podzemie)	21,0	
1. A 2 (vrty)	1,025	
2. A 2 (povrchové objekty)	2,155	
B (sociálne náklady)	28,8	
SPOLU	  52,98 mil. Sk	

Predpokladané náklady na útlm banskej činnosti na Bani Dolina, a.s. v roku 2002 pri súčasne zabezpečovanej ťažbe vo výške 270 000 t celkovej odbytovej ťažby sú 53 mil. Sk.